กองทุนกิมจิซีไอเอ็มบี-พรินซิเพิลทะลุเป้า1,200ล.
บลจ.ซีไอเอ็มบี-พรินซิเพิล เผย กองทุนเกาหลีทันใจ 1 ทะลุเป้า 1,200 ล้านบาท เตรียมออกกอง 2 ขายรองรับความต้องการลูกค้า
25 ส.ค. 2553

บลจ.ซีไอเอ็มบี-พรินซิเพิล เผย กองทุนเกาหลีทันใจ 1 ทะลุเป้า 1,200 ล้านบาท เตรียมออกกอง 2 ขายรองรับความต้องการลูกค้า
นายอนุสรณ์ บูรณกานนท์ กรรมการผู้จัดการ บริษัทหลักทรัพย์จัดการกองทุน ซีไอเอ็มบี-พรินซิเพิล  กล่าวว่า จากการที่ บลจ. ซีไอเอ็มบี-พรินซิเพิล ได้เปิดจำหน่ายกองทุน ”เกาหลีทันใจ 1” ซึ่งถือเป็นกองทุนแรกภายใต้ชื่อใหม่ของบริษัทเมื่อวันที่ 10 -20 สิงหาคมที่ผ่านมา ปรากฏว่าได้รับความสนใจจากผู้ลงทุนเป็นอย่างมาก สร้างยอด IPO กว่า 1,200 ล้านบาท ทั้งนี้ เนื่องจากเกาหลีทันใจจ่ายผลตอบแทนให้กับนักลงทุนล่วงหน้า ภายใน 7 วันหลังจดทะเบียนกองทุน แตกต่างจากกองทุนพันธบัตรเกาหลีทั่วไป ที่ต้องรอรับผลตอบแทนเมื่อครบกำหนดอายุกองทุน 
พร้อมกันนี้ บลจ. ซีไอเอ็มบี-พรินซิเพิล ยังได้เตรียมเปิดจำหน่ายกองทุนเกาหลีทันใจ 2 เพื่อรองรับความต้องการของผู้ลงทุนในกองทุนเกาหลีกองอื่นๆที่ครบกำหนด 
นายอนุสรณ์  เปิดเผยเพิ่มเติมว่า ในภาวะที่อัตราดอกเบี้ยปรับตัวสูงขึ้น บลจ.ซีไอเอ็มบี-พรินซิเพิล ได้เสนอ กองทุนเปิด ซีไอเอ็มบี-พรินซิเพิล เดลี่ ตราสารหนี้ (CIMB-Principal Daily Fix Fund) ซึ่งเป็นกองทุนเปิดซื้อ-ขายได้ทุกวันมีสภาพคล่องสูง อัตราผลตอบแทนสูงกว่าเงินฝากออมทรัพย์ ซึ่งเหมาะกับลูกค้าที่ต้องการลงทุนในกองทุนที่มีความเสี่ยงต่ำ และต้องการอัตราผลตอบแทนที่สูงกว่าเงินฝากออมทรัพย์